20 Le ha ho e-ba le tšisinyeho e matla ea lefatše e ileng ea tlisa tsunami karolong e ka bochabela ea Japane, bara le barali babo rōna ba bangata ba ile ba lahleheloa haholo. Ba bang ba ile ba sala ba se na letho. Yoshiko ea ileng a senyeheloa ke ntlo, o ne a lula lik’hilomithara tse ka bang 40 ho tloha Holong ea ’Muso. O re: “Hamorao, re ile ra makala ha re utloa hore letsatsi feela ka mor’a tšisinyeho ea lefatše, molebeli oa potoloho le mor’abo rōna e mong ba ile ba tla ho tla re sheba.” O bua a ntse a bobotheha, ’me o re: “Re ananela haholo tsela eo phutheho e re hlokomelang hantle ka eona moeeng. Ntle ho lijo tsa moea, re ile ra fuoa likobo, lieta, mekotla le lipijama.” Setho se seng sa komiti ea liphallelo se re: “Barab’abo rōna hohle Japane ba ile ba momahana, ba leka ho thusana. Ho ile ha tla le barab’abo rōna ba tsoang United States ho tla thusa. Ha ba botsoa hore na ke hobane’ng ha ba tlile hōle joalo, ba ile ba re, ‘Re ntho e le ’ngoe le barab’abo rōna ba mona Japane, ’me ba hloka thuso.’” Na ha u thabele ho ba karolo ea mokhatlo o tsotellang litho tsa oona hakaalo? U ka kholiseha hore Jehova o thaba haholo ha a bona bonngoe bo joalo.